Mineraližed Veded

**Mineraližed Veded** (,  *Mineralnie Vodi*) om Venäman lidn Stavropolin randan suves, Mineraližiden Veziden lidnümbrikon (edel 2015. vot — rajonan, mülütihe sihe vl 2010) administrativine keskuz. Mülüb Kavkazižed Mineraližed Veded-regionha.

## Istorii

Eländpunktan aluz om pandud vl 1878 kuti *Sultanovskii*-žilo raudtestancijannoks «Rostov Donal — Vladikavkaz»-jonol. Udesnimitihe sidä *Illarionovskii*-žiloks vl 1898. Vspäi 1922 om lidnan statusanke da nügüdläiženke nimenke.

Mineraližed Veded šingotasoiš sömtegimišton edheotandoil (leibtegim, veden butiliruindan tegimed, oludentegim, vintegim, konditerine ceh), mugažo kivenümbriradai tegim, Irkutskan raudbetonan tegimen filial i karvfabrik ratas.

## Geografijan andmused

Lidn sijadase ümbrikon suvipäivnouzmaižes čogas, Kumanjogen oiktal randal (Kaspijan meren bassein), 300 m keskmäižel korktusel valdmeren pindan päl.

Matkad Stavropolihesai om 135 km lodeheze orhal vai 170 km avtotedme. Lähembaine lidn om Železnovodsk vižtoštkümnes kilometras suvipäivlaskmha avtotedme.

## Tobmuz
Edel 2015. vot lidn oli rajonan erigoittud lidnankundaks.

## Eläjad
Vn 2010 Venäman rahvahanlugemižen mödhe lidnan kaikenaigaižiden eläjiden lugu oli 76 728 ristitud, rajonan pol', vn 2021 — 70 485 ristitud. Vl 2017 lidnan ristitišt oli 75 381 eläjad. Kaikiš suremb lidnan ristitišt oli 88..89 tuhad eläjid vll 1997−2007 (89 336 rist. vl 2004).

Rahvahad (enamba 1 % vl 2010): venälaižed — 82,6 %, armenijalaižed — 8,7 %, ukrainalaižed — 1,3 %, grekalaižed — 1,1 %, toižed rahvahad — 5,2 %, rahvahuden ozutandata — 1,1 %.

Ortodoksižen hristanuskondan seičeme pühäpertid oma kaičenus i saudud lidnas: Jumalanmaman Katken päjumalanpert' (om saudud vll 1990−1997), viž jumalanpertid i ph. Jurgii-vägestusenkandajan časoun'. Armenižen jumalankodikundan «Surb Hač»-pühäpert' radab. Protestantizman kaks' pühäpertid oma avaitud: seičemenden päivän adventistoiden jumalanpert' i baptistoiden loičendpert'.

## Openduz
Lapsiden opendusen aluzkundad oma severz'-se päivkodid, keskškolad.

Professionaližen opendusen aluzkundad: Mineraližveziden regionaline äiprofil'ne kolledž, raudtetransportan kolledž, Stavropolin randan muzikaližen kolledžan filial, Rostovan torguimiž-ekonomižen tehnikuman filial, üläopendusen aluzkundoiden koume filialad.

## Transport
Pened avtobusad i taksid oma kundaližeks transportaks lidnas, avtobusad ühtenzoittas lidnad regionan eländpunktoidenke. Federaline «Kavkaz»-mante (R-217) läbitab lidnad. *Mineraližed Veded*-raudtestancii radab vl 1875, sen nimituz oli *Sultanovskai* () vhesai 1922.

Regionan rahvahidenkeskeine civiline Mineraližed Veded-lendimport M. Ju. Lermontovan nimed (*MRV / МРВ / URMM*, 2,5 mln passažiroid vl 2019) levineb nelläs kilometras lidnaspäi.

## Galerei

XXII Partsyezd street in Mineralnye Vody (1).jpg|Partijan 22. suiman irdal (2012)
Благовещенский храм в Минеральных Водах(4).jpg|Pühän Jumalanmaman Blagoveššenjan jumalanpert' (om letud vll 2010−2012), vn 2022 nägu
St. Cross church, Mineralnie Vody.jpg|Armenine «Surb Hač»-jumalanpert' (*Pühä Rist*), vn 2019 nägu
43 Минводы. Аэропорт.JPG|*Mineraližed Veded*-lendimportan terminal vl 2009
Вокзал МВ.jpg|*Mineraližed Veded*-päraudtestancijan sauvuz vl 2008


## Homaičendad


## Irdkosketused
* Mineraližiden Veziden lidnümbrikon tobmuden oficialine sait (''min-vodi.gosuslugi.ru'').